Katy Perry, Orlando Bloom verwelkom eersteling | Maroela Media
Katy Perry en Orlando Bloom. (Foto: Instagram/Katy Perry)
Die Amerikaanse popsangeres Katy Perry en die akteur Orlando Bloom se eersteling is gebore. Die paartjie se nuwe babadogtertjie heet Daisy Dove Bloom.
Perry en Bloom het Donderdag 'n skattige swart-wit foto van 'n babahandjie saam met 'n verklaring deur Unicef, die VN se agentskap vir ontwikkelingshulp vir kinders, op Instagram gedeel. Die paartjie is albei ambassadeurs van Unicef.
"Maar ons weet ons is die gelukkiges, en dat nie almal 'n geboorteproses so vreedsaam soos ons s'n beleef nie. Gemeenskappe reg oor die wêreld ervaar 'n tekort aan gesondheidswerkers en elke 11 sekondes sterf 'n swanger vrou of pasgebore kind, en meestal kan dit voorkom word.
"Sedert die aanvang van Covid-19 is soveel meer pasgebore lewens in gevaar oor 'n groter tekort aan water, seep, inentings en medisyne wat siektes kan voorkom. As ouers van 'n pasgebore kind breek dit ons harte en het ons nou meer empatie met sukkelende ouers as ooit."
Die paartjie, wat verlede jaar op Valentynsdag verloof geraak het, het 'n donasiebladsy gestig om Daisy se geboortedag te vier en alle geld word geoormerk om pasgebore babas en hulle ma's finansieel te ondersteun.
"Ons hoop julle harte kan blom met vrygewigheid," het hulle bygevoeg. Perry het in Maart haar swangerskap in haar musiekvideo "Never Worn White" aangekondig.
Dit is die 35-jarige Perry se eerste kind. Bloom (43) het reeds 'n negejarige seun, Flynn, saam met die supermodel Miranda Kerr met wie hy getroud was tot en met 2013. Perry was voorheen vir 14 maande getroud met die komediant Russell Brand.